Nõukogu otsus,

23. märts 1998,

milles käsitletakse katsetes ja muudel teaduslikel eesmärkidel kasutatavate selgroogsete loomade kaitse Euroopa konventsiooni sõlmimist ühenduse poolt

(1999/575/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 100a koos artikli 228 lõikega 2 ja lõike 3 esimese lõiguga,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

(1) nõukogu võttis 24. novembril 1986 vastu direktiivi 86/609/EMÜ [4] (katsetes ja muudel teaduslikel eesmärkidel kasutatavate loomade kaitset käsitlevate liikmesriikide õigusnormide ühtlustamise kohta) ning kehtestas ühiseeskirjad katsetes ja muudel teaduslikel eesmärkidel kasutatavate selgroogsete loomade kaitse Euroopa konventsiooni põhimõtete, eesmärkide ja peamiste sätete inkorporeerimiseks;

(2) nimetatud direktiivi ja konventsiooni sätted mõjutavad selliste toodete ja ainete tootmist ja turuleviimist, mille väljatöötamine hõlmab kõnealuses direktiivis ja konventsioonis osutatud katseid; kõnealused sätted aitavad seega kaasa siseturu loomisele ja toimimisele, mille väljakujundamine on üks peamine ühenduse eesmärk;

(3) esikloomaliste kasutamine katsetes ja muudel teaduslikel eesmärkidel võib põhjustada kõnealustele loomadele kannatusi ning seepärast tuleb seda vähendada;

(4) katsetes ja muudel teaduslikel eesmärkidel esikloomade kasutamise tagajärjel on esikloomi hakatud loodusest püüdma, seda tuleks võimaluse korral vältida, pidades silmas püüdmise ja transpordi ajal tekkida võivaid kannatusi ja kahju;

(5) viienda keskkonnaalase tegevusprogrammi eesmärk on võtta teatavaid positiivseid meetmeid, et aastaks 2000 vähendada 50 % võrra loomade kasutamist katsetes; kõnealune eesmärk ei tohi takistada kõrgemate eesmärkide püstitamist ja saavutamist;

(6) ühendus suurendab oma pingutusi asendusmeetodite ja arvutipõhiste simulatsioonimudelite väljatöötamisel, pöörates erilist tähelepanu alternatiivmeetodite valideerimise Euroopa keskuse tehtud tööle, et loomkatsete vähendamise eesmärki oleks võimalik lähitulevikus saavutada;

(7) samuti toetab ühendus kõiki projekte, millega soodustatakse katsetes loomade kasutamist käsitleva teabe täielikku ja tõrgeteta vahetamist ning nähakse ette, et tarbetuid korduskatseid tuleb vältida muu hulgas uusi taotlejaid käsitlevate eeskirjadega;

(8) ühendus kirjutas katsetes ja muudel teaduslikel eesmärkidel kasutatavate selgroogsete loomade kaitse Euroopa konventsioonile alla 10. veebruaril 1987;

(9) ühendusel tuleb kõnealune konventsioon heaks kiita,

ON VASTU VÕTNUD JÄRGMISE OTSUSE:

Artikkel 1

Ühendus kiidab heaks katsetes ja muudel teaduslikel eesmärkidel kasutatavate selgroogsete loomade kaitse Euroopa konventsiooni, eeldusel et kohaldatakse konventsiooni artikli 28 lõiget 1 käsitlevat reservatsiooni.

Konventsiooni tekst on esitatud A lisas.

Reservatsiooni tekst on esitatud B lisas.

Artikkel 2

1. Nõukogu eesistujal on õigus nimetada isik või isikud, kes on volitatud andma konventsiooni heakskiitmisdokumendi hoiule nõukogu peasekretariaati vastavalt konventsiooni artiklile 31.

2. Heakskiitmisdokumendi hoiuleandmisel teeb määratud isik vastavalt konventsiooni artikli 34 lõikele 1 käesoleva otsuse B lisas esitatud reservatsiooni.

Artikkel 3

Käesolev otsus avaldatakse Euroopa Ühenduste Teatajas.

Brüssel, 23. märts 1998

Nõukogu nimel

eesistuja

M. Meacher

[1] EÜT C 200, 5.8.1989, lk 8.

[2] EÜT C 291, 20.11.1989, lk 43 ja EÜT C 269, 16.10.1995, lk 38.

[3] EÜT C 329, 30.12.1989, lk 10.

[4] EÜT L 358, 18.12.1986, lk 1.

--------------------------------------------------